Troels Lund Poulsen (V), 2023-02-21:
Som flere har været inde på, blev 2022 jo året, hvor den sikkerhedspolitiske situation i Europa tog en meget voldsom drejning, som ingen havde forudset.
Ruslands invasion af Ukraine har vist, at vi ikke længere kan tage vores sikkerhed for givet.
Mere end nogen sinde før er der jo brug for nu, at Europa og EU står sammen om vores fælles sikkerhed, og her skal Danmark selvfølgelig også bidrage.
I lyset af det ændrede trusselsbillede blev det danske EU-forsvarsforbehold sat til folkeafstemning – det er der også en lang række ordførere der har været inde på – og resultatet blev jo så også som bekendt et historisk ja til fuldt ud at indtræde i det europæiske samarbejde.
Danmark indtrådte derfor i det europæiske samarbejde om sikkerhed og forsvar den 1. juli 2020.
Med afskaffelsen af forsvarsforbeholdet har Danmark nu mulighed for at deltage i flere aspekter af det europæiske sikkerheds- og forsvarssamarbejde.
Det gælder bl.a. Det Europæiske Forsvarsagentur og det permanente strukturerede samarbejde på forsvarsområdet – det, der også benævnes PESCO.
Regeringen har derfor også fremsat beslutningsforslaget om deltagelse i de to samarbejder, og man skylder jo også at sige, at det sådan set også er en fremsættelse af et beslutningsforslag, som den tidligere regering havde fremsat, men som ikke nåede at blive behandlet.
Både Forsvarsagenturet og PESCO er centrale dele af EU's sikkerheds- og forsvarspolitiske samarbejde, og dansk deltagelse vil give os muligheden for at sætte strategisk retning for EU's sikkerheds- og forsvarspolitik og sikre, at samarbejdet i endnu højere grad flugter med de danske sikkerhedsinteresser.
Som en del af PESCO vil Danmark have mulighed for at deltage i fælles projekter om udvikling af kapabiliteter med særlig dansk interesse.
Derudover vil dansk deltagelse i PESCO-projekter kunne styrke danske virksomheders forsknings- og udviklingsaktiviteter, ligesom forsvaret vil kunne få adgang til ny teknologi og forsvarsmateriel.
Deltagerlandene i PESCO har fælles forventninger til udviklingen i EU's forsvarssamarbejde.
PESCO-samarbejdet indebærer derfor 20 forpligtelser, som medlemsstaterne påtager sig at gennemføre på sigt, og det er der jo også allerede én ordfører der har nævnt.
Medlemsstaterne udarbejder årligt nationale implementeringsplaner, der skildrer arbejdet hen mod gennemførelsen af forpligtelserne.
Folketinget vil blive orienteret om den nationale implementeringsplan.
Danmark vil kunne deltage i PESCO-projektet om militær mobilitet, der går ud på at gøre militær transport over grænser i EU lettere.
Projektet har deltagelse af tredjelande som USA, Canada og Norge, ligesom der koordineres tæt med NATO.
Projektet er et eksempel på et område, hvor der er tæt transatlantisk samarbejde.
Som en del af samarbejdet i forsvarsagenturet vil Danmark bl.a. have mulighed for at præge udviklingen af nye forsvarsprojekter.
Det betyder, at Danmark kan være med til at sikre bedre muligheder for danske virksomheder og forskningsinstitutioner i de mange materiel- og teknologisamarbejder under agenturet.
Med beslutningsforslaget anmodes derfor om Folketingets samtykke til deltagelse i Forsvarsagenturet og PESCO, og jeg glæder mig også til det videre arbejde i forhold til beslutningsforslaget.